यूपी चुनाव का पहला चरण संपन्न, 58 सीटों पर 60.17% मतदान; शामली, खतौली, कैराना में रिकॉर्ड वोटिंग
उत्तर प्रदेश विधान सभा चुनाव के पहले चरण का मतदान समाप्त हो चुका है। पहले चरण में 11 जिलों की 58 सीटों पर मतदान सुबह 7 बजे शुरू हो कर शाम 6 बजे तक चला। पहले चरण में कुल वोटिंग प्रतिशत 60.17 प्रतिशत रहा, जो पिछले विधान सभा चुनाव (2017) के मुकाबले कम है। 2017 चुनाव में 61 प्रतिशत मतदान रहा था।
पहले चरण में कुल 623 उम्मीदवार मैदान में थे। इस चरण में कुल 2.27 करोड़ मतदाता थे जिन के लिए 10766 पोलिंग सेंटर 25849 पोलिंग स्टेशन बनाए गए थे।
आपको बता दें कि खतौली, शामली और कैराना, जहां इस बार राजनीतिक माहौल काफी गरम था, की सीटों पर इस बार सर्वाधिक मतदान हुआ। कैराना में 76% वोटिंग हुई, तो खतौली में 70 प्रतिशत और शामली में 67.50% मतदान हुआ। सबसे निचले पायदान पर 52.43 प्रतिशत के साथ गाज़ियाबाद रहा।
अगरा में 60.23%, अलीगढ़ में 61.37%, बागपत में 62.46%, बुलंदशहर में 60.57%, गौतम बुद्ध नगर में 57.07%, हापुड़ में 60.53%, मथुरा में 62.90%, मेरठ में 60.58%, मुजफ्फरनगर में 65.32 प्रतिशत मतदान हुआ।
"जाट" लैंड कहे जाने वाला यह क्षेत्र पिछले एक साल से चर्चाओं के केंद्र में रहा है, जब से किसानों का आंदोलन दिल्ली और उसके इर्द-गिर्द के इलाकों में शुरू हुआ। इस आंदोलन के कारण भाजपा शासित केंद्र सरकार को तीन कृषि क़ानून वापस लेने पड़ गए थे, और समाजवादी पार्टी ने किसान संगठनों और नेताओं के सहयोग से भाजपा को हराने का प्रण लिया था।
धीमे शुरू हुए मतदान ने दिन ढलते-ढलते रफ्तार पकड़ ली थी। सुबह 11 बजे तक करीब 20% और तक मतदान और 1 बजे तक 35% मतदान रहा था।
छुट-पुट घटनाओं के अलावा मतदान कुल मिलाकर शांति के साथ सम्पूर्ण हो गया। हालांकि, समाजवादी पार्टी ने कैराना विधानसभा के कुछ मतदान बूथों पर गरीब मतदाताओं को डरा धमका कर वापस भेजे जाने का आरोप लगाते हुए चुनाव आयोग से इसकी शिकायत की थी। पार्टी ने निर्वाचन आयोग और शामली के जिलाधिकारी को टैग करते हुए ट्वीट किया, "शामली जिले की कैराना-8 विधानसभा के ग्राम डुंडुखेड़ा के बूथ संख्या 347, 348, 349 और 350 पर गरीब वर्ग के मतदाताओं को डरा-धमका कर, वोट की लाइनों से हटाकर वापस भेजा जा रहा है। तत्काल संज्ञान ले कार्रवाई कर सुचारू, भयमुक्त, निष्पक्ष मतदान सुनिश्चित करे चुनाव आयोग।"
उधर, बागपत में कथित फर्जी मतदान करने आए एक युवक को पुलिस द्वारा गिरफ्तार किए जाने की भी खबर थी।
समाजवादी पार्टी (सपा) के अध्यक्ष अखिलेश यादव ने बृहस्पतिवार को उत्तर प्रदेश विधानसभा चुनाव के पहले चरण के मतदान के दौरान कुछ स्थानों पर इलेक्ट्रॉनिक वोटिंग मशीनों के खराब होने और जानबूझकर मतदान धीमी कराए जाने के आरोपों पर तत्काल कार्रवाई की मांग की।
कुछ जगहों से ईवीएम के खराब होने की भी खबरें आयीं, जिसपर अखिलेश ने एक ट्वीट में कहा, "चुनाव आयोग से अपील है और साथ ही यह अपेक्षा भी है कि जहां भी इलेक्ट्रॉनिक वोटिंग मशीन ख़राब होने या जानबूझकर मतदान धीमे कराए जाने के आरोप लग रहे हैं, उन मतदान केंद्रों पर वह तत्काल यथोचित कार्रवाई करे।"
उत्तर प्रदेश विधानसभा चुनाव के दूसरे चरण के 9 जिलों की 55 विधानसभा सीटों पर अब 14 फरवरी को मतदान होगा।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva awa_Deva bho_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva